Á̱ghyang á̱niet ba̱ neet mi̱ Urusha̱lima a̱ni,
ba̱ si̱ nyia̱,
“A̱tyu wuni wa nang ba̱ chat hyat hu baa?
Di,
nggu wa yong a̱ji!
A̱ yong kpa̱sai a̱ lyiat.
Da̱ mba,
ba̱ nyia̱ nggu kyang bah.
Ke a̱cha̱chet A̱yahudawa ba shim nang nggu wa ngyet Kristi wu la?
“Ka̱ a̱tyu wuni wa,
zi̱ lyen a̱vwuo nang gu nneet a̱ni.
A̱wot ka̱ Kristi wu ba̱ bai,
á̱ byia̱ a̱tyu a̱ bye lyen a̱vwuo ka nang gu nneet a̱ni bah!”
Nang Yesu ku ntyiet mi̱ didyaat A̱li Nwuat Za̱nang A̱gwaza hu a̱ni,
a̱ si̱ lyiat ma̱ng a̱gba̱ndang a̱nwuat nyia̱,
“Nyin,
nyi lyen nung shansham ma̱ng a̱vwuo ka nang n neet a̱ni a?
Nung,
n bai da̱nian a̱pyia̱ nung bah.
A̱tyu a̱ ta̱m nung a̱ni;
nggu wa byia̱ a̱chuchuk wu.
Da̱ nyin,
nyi lyen gu bah.
A̱wot nung,
n dyen gu,
mat n neet da̱ a̱vwuo nggu kya.
Nggu wa ta̱m nung.”
Huhwa,
ba̱ si̱ chat ba̱ ta̱bat gu.
A̱wot a̱yin si̱ sak gu bwak bah.
Mat jen a̱khwu nggu ji ka̱n nyia̱ bah.
Ma̱ng a̱nia,
á̱niet ma̱ a̱di̱di̱t mami á̱kpa á̱niet ka si̱ nwuak fwuo da̱ nggu.
Ba̱ si̱ nyia̱,
“Jen ji nang Kristi bye mbai a̱ni,
a̱ si̱ ba̱ nyia̱ a̱cha̱chet nkyang a̱ga̱de na̱ lan si̱ nang a̱tyu wuni ka̱n nyia̱ a̱ni a?”
Nang A̱fa̱risawa ba ku nfa̱k nang á̱kpa á̱niet ka chyuang tazwa Yesu a̱ni;
a̱jawa mba ma̱ng a̱cha̱chet a̱yaapris ba,
ba̱ si̱ ta̱m á̱niet chok A̱li Nwuat Za̱nang A̱gwaza ba,
ba̱ ka ta̱bat guu.
Yesu si̱ nyia̱,
“N na nswan ma̱ng a̱nyin da̱ a̱banjen ma̱ a̱da̱dei.
A̱wot n na mbwuok nat da̱ a̱vwuo a̱tyu a̱ ta̱m nung a̱ni.
Nyi bye chat nung.
Da̱ nyin,
nyi na li nung bah.
Mat,
a̱vwuo ka nang n shya̱ a̱ni,
nyi si̱ mi̱n nat bah.”
A̱jawa a̱cha̱chet A̱yahudawa ba si̱ nyia̱ ma̱ng á̱ghyang mba a̱ni,
“A̱ji wa nang gu nnaat da̱nang zi̱ si̱ mi̱n shya̱ nggu bah?
Ke a̱ naat da̱ a̱vwuo A̱yahudawa ba̱ seang á̱ kai nnwap na̱ nwai yet A̱yahudawa ba a̱ni;
gu ka tyiet mba wa kee?
Shimba a̱ na tyiet A̱helenawa mameang!
A̱ nyia̱,
‘Nyi na chat nung da̱ nyin nyi na li nung bah.
A̱wot a̱vwuo ka nang n naat a̱ni,
nyi si̱ mi̱n nat bah.’
Yihwa nang gu fa?”
A̱tuk ngaan A̱yet Á̱suswak ka,
mam a̱hwa hwa yet a̱gba̱ndang mam a̱yet wu.
Yesu si̱ doot a̱ yong.
A̱ si̱ ta̱ngam a̱nwuat ka mi̱ chet nyia̱,
“Konyan wa fwuong mashyi a̱sa̱khwot a̱ni,
gu bai da̱ a̱vwuo nung,
gu swuo!
Konyan wa nwuak fwuo da̱ nung a̱ni,
ma̱nang A̱lyiat A̱gwaza na nhyia̱ a̱ni;
‘Mami nfwuo gu kikya nang a̱chi̱chen a̱sa̱khwot nwuat swuan ba ntyong.’ ”
(Yesu lyiat á̱lyiat nani tazwa A̱za̱za̱rak Ntswa wu nang á̱niet ba̱ nwuak fwuo da̱ nggu na san a̱ni.
Mat ba̱ng ba̱ tat jen jini á̱ ka̱n ta̱m ma̱ng A̱za̱za̱rak Ntswa wu bah.
Mat á̱ ka̱n ta̱ngam Yesu ma̱ng swuan ma̱ á̱niet ba̱ ka̱n kwi a̱ni,
a̱ si̱ shya̱ a̱kyenkyai shi tyok nggu wu bah.)
Nang á̱kpa á̱niet ka nfa̱k á̱lyiat Yesu na a̱ni,
ba̱ si̱ nyia̱,
“A̱tsatsak a̱lyiat wa za̱m;
a̱tyu wuni yet a̱ta̱m a̱kwonu A̱gwaza wa nang zi̱ fwuong a̱ni!”
Á̱ghyang á̱niet mami mba si̱ nyia̱,
“A̱tyu wuni wa yet A̱tyusan nang zi̱ fwuong a̱ni!”
A̱wot á̱ghyang á̱niet si̱ nyia̱,
“Yihwa a?
Kristi,
a̱tyu nang A̱gwaza na kup gu tyok a̱ni,
na ghwut ma̱ a̱byin Ga̱lili kyaa?
Wá ngyei A̱lyiat A̱gwaza na nyia̱ Kristi wu na ghwut mi̱ kwai Da̱wuda ja.
A̱wot á̱ byin nggu ma̱ a̱keang Ba̱italami,
a̱da̱dei a̱keang nang a̱gwam Da̱wuda ku nswan a̱ni a?”
A̱nia wa á̱kpa á̱niet ka ku ngya fwuang ji.
Ba̱ si̱ ghai kankang da̱nian guu.
Á̱ghyang á̱niet si̱ chat ta̱bat guu.
A̱wot á̱ byia̱ a̱tyu a̱ sak gu bwak a̱ni bah.
A̱jawa á̱niet chok A̱li Nwuat Za̱nang A̱gwaza ba si̱ bwuok mbwak nkhwot,
á̱ nat da̱ a̱vwuo a̱cha̱chet a̱yaapris ma̱ng A̱fa̱risawa ba.
Mba mameang,
ba̱ si̱ lyip ba nyia̱,
“Yihwa mbyia̱ nang nyi nwai mbai ma̱ng a̱nggu hu?”
A̱jawa á̱niet chok a̱vwuo ba si̱ nyia̱ ma̱ng a̱mba a̱ni,
“Kaai,
á̱ mbyia̱ a̱tyu a̱ ka̱n mak lyiat nang a̱tyu wuni a̱ni bah!”
Huhwa A̱fa̱risawa ba si̱ lyip á̱niet chok a̱vwuo ba nyia̱,
“Nyin mameang,
a̱ laai nyin a?
Á̱ mbyia̱ a̱yin mami a̱cha̱chet a̱yaapris mbeang A̱fa̱risawa ba á̱ ka̱n nwuak fwuo da̱ nggu a̱ni a?
Á̱kpa á̱niet kani lyen doka nang A̱gwaza ku nwuak Musa a̱ni bah!
Mat a̱nia,
shyishyi A̱gwaza si̱ ta̱bat mba!”
Nikodimut a̱wa a̱ ku nat da̱ a̱vwuo Yesu a̱tyetuk ka di̱n jen jhyang a̱ni,
a̱ ku yet a̱tyo nyiung mami mba;
huhwa gu nyia̱ ma̱ng a̱mba a̱ni,
“Mami doka nzi̱t ji,
á̱ ni̱ faat a̱lyiat na tazwa a̱yin neet nang á̱ ka̱n fa̱k a̱lyiat a̱bwonu guu,
a̱wot á̱ zop kyang hu nang gu nyia̱ a̱ni baa?”
Ba̱ si̱ nyia̱,
“Nwan meang,
a yet a̱tyu Ga̱lili wa a?
Zop A̱lyiat A̱gwaza na shansham a lii;
á̱ byia̱ a̱ta̱m a̱kwonu A̱gwaza a̱ na ghwut ma̱ a̱byin Ga̱lili a̱ni bah!”
[A̱jawa konyan ma̱ a̱mba si̱ ndoot,
a̱ si̱ nkat a̱mali nggu.]